CELEX: 32018D1920
Language: bg
Date: 2018-12-04 00:00:00
Title: Решение за изпълнение (ЕС) 2018/1920 на Съвета от 4 декември 2018 година за изменение на Решение за изпълнение 2010/99/ЕС за разрешаване на Република Литва да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност

7.12.2018   
               
               
                  BG
               
               
                  Официален вестник на Европейския съюз
               
               
                  L 311/34
               
            
         РЕШЕНИЕ ЗА ИЗПЪЛНЕНИЕ (ЕС) 2018/1920 НА СЪВЕТА
         от 4 декември 2018 година
         за изменение на Решение за изпълнение 2010/99/ЕС за разрешаване на Република Литва да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     На 15 май 2006 г. с Решение 2006/388/ЕО (2) Съветът разреши на Литва да въведе мярка за дерогация от член 21 от Директива 77/388/ЕИО на Съвета (3), чрез която да определи, че в някои случаи платец на данъка върху добавената стойност (ДДС) е данъчнозадълженото лице — получател на доставките на стоки или услуги.
                  
               
                     (2)
                  
                  
                     С Решение за изпълнение 2010/99/ЕС на Съвета (4) на Литва бе разрешено, чрез дерогация от член 193 от Директива 2006/112/ЕО, до 31 декември 2012 г. да прилага специална мярка, за да продължи да определя за платец на ДДС данъчнозадълженото лице, което получава следните доставки на стоки и услуги: доставки на стоки и услуги от данъчнозадължено лице в производство по несъстоятелност или в процедура по оздравяване, подлежаща на съдебен надзор, и доставки на дървен материал (наричана по-долу „специалната мярка“). Впоследствие срокът на разрешението за прилагане на специалната мярка бе удължен с Решение за изпълнение 2012/704/ЕС на Съвета (5) до 31 декември 2015 г. и с Решение за изпълнение (ЕС) 2015/2395 на Съвета (6) – до 31 декември 2018 г.
                  
               
                     (3)
                  
                  
                     С писмо, заведено в Комисията на 27 април 2018 г., Литва поиска разрешение да продължи да прилага специалната мярка. С писмо, заведено в Комисията на 23 юли 2018 г., Литва представи на Комисията доклад за прилагането на специалната мярка в съответствие с изискванията на член 2, трета алинея от Решение за изпълнение 2010/99/ЕС.
                  
               
                     (4)
                  
                  
                     В съответствие с член 395, параграф 2, втора алинея от Директива 2006/112/ЕО с писма от 16 август 2018 г. Комисията информира за искането на Литва другите държави членки, с изключение на Испания и Кипър, които бяха информирани с писма от 17 август 2018 г. С писмо от 20 август 2018 г. Комисията уведоми Литва, че разполага с цялата информация, която счита за необходима за оценка на искането.
                  
               
                     (5)
                  
                  
                     Данъчнозадължените лица в производство по несъстоятелност или в процедура по оздравяване често не могат да платят ДДС върху своите доставки на стоки и услуги поради финансови затруднения. Литва среща също така проблеми на пазара на дървен материал поради естеството на пазара и на участващите предприятия. На пазара преобладават малки местни дружества, често извършващи препродажба и посредничество, контролът върху които е труден за данъчните органи. Най-често срещаната форма на отклонение от данъчно облагане представлява фактурирането на доставки, последвано от изчезването на предприятието, което не е платило данъка, но е оставило на клиента валидна фактура, която му дава право на приспадане. Според Литва това положение, обосновало прилагането на специалната мярка, не се е променило. Проучванията и анализът на прилагането на специалната мярка, извършени от литовските данъчни органи, показаха, че тя е ефективна за предотвратяването на измамите с ДДС при данъчнозадължените лица в производство по несъстоятелност или в процедура по оздравяване и при сделките с дървен материал.
                  
               
                     (6)
                  
                  
                     Следователно на Литва следва да се разреши да прилага специалната мярка за допълнителен ограничен срок – до 31 декември 2021 г.
                  
               
                     (7)
                  
                  
                     По правило дерогациите се разрешават за ограничен срок, за да може да се прецени дали конкретни специални мерки са подходящи и ефективни. С дерогациите на държавите членки се осигурява достатъчно време за въвеждане на други конвенционални мерки за преодоляването на съответния проблем до изтичането на срока на конкретни специални мерки, което прави излишно удължаването на срока на съответната дерогация. Дерогация, допускаща използването на механизма за обратно начисляване, се разрешава само по изключение за конкретни области, в които се извършват измами, и съставлява крайна мярка. Поради това до изтичането на срока на специалната мярка Литва следва да въведе други конвенционални мерки за борба и предотвратяване на по-нататъшното разпространение на измамите с ДДС по отношение на доставки на стоки и услуги от данъчнозадължени лица в производство по несъстоятелност или в процедура по оздравяване и при доставки на дървен материал, като в резултат на това следва да отпадне необходимостта от дерогация от член 193 от Директива 2006/112/ЕО по отношение на тези доставки.
                  
               
                     (8)
                  
                  
                     Специалната мярка няма да има отрицателно въздействие върху собствените ресурси на Съюза, формирани от ДДС.
                  
               
                     (9)
                  
                  
                     Поради това Решение за изпълнение 2010/99/ЕС следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            В член 2 от Решение за изпълнение 2010/99/ЕС втора алинея се заменя със следното:
            
               „Прилага се до 31 декември 2021 г.“
            
         
         
            Член 2
            Настоящото решение поражда действие в деня на нотифицирането му.
            Прилага се от 1 януари 2019 г.
         
         
            Член 3
            Адресат на настоящото решение е Република Литва.
         
         
            Съставено в Брюксел на 4 декември 2018 година.
            
               
                  За Съвета
               
               
                  Председател
               
               H. LÖGER
            
         
         
            (1)  ОВ L 347, 11.12.2006 г., стр. 1.
         
            (2)  Решение 2006/388/ЕО на Съвета от 15 май 2006 г. за предоставяне на разрешение на Република Литва да прилага мярка за дерогация от член 21 от Шеста директива 77/388/ЕИО за хармонизирането на законодателствата на държавите членки, свързани с данъците върху оборота (ОВ L 150, 3.6.2006 г., стр. 13).
         
            (3)  Шеста директива 77/388/ЕИО на Съвета от 17 май 1977 г. за хармонизирането на законодателствата на държавите членки, свързани с данъците върху оборота – Обща система на данъка върху добавената стойност: единна данъчна основа (ОВ L 145, 13.6.1977 г., стр. 1).
         
            (4)  Решение за изпълнение 2010/99/ЕС на Съвета от 16 февруари 2010 г. за разрешаване на Република Литва да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 45, 20.2.2010 г., стр. 10).
         
            (5)  Решение за изпълнение 2012/704/ЕС на Съвета от 13 ноември 2012 г. за изменение на Решение за изпълнение 2010/99/ЕС за разрешаване на Република Литва да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 319, 16.11.2012 г., стр. 7).
         
            (6)  Решение за изпълнение (ЕС) 2015/2395 на Съвета от 10 декември 2015 г. за изменение на Решение за изпълнение 2010/99/ЕС за разрешаване на Република Литва да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 332, 18.12.2015 г., стр. 140).